CELEX: 32021D0674
Language: fi
Date: 2021-04-21 00:00:00
Title: Komission täytäntöönpanopäätös (EU) 2021/674, annettu 21 päivänä huhtikuuta 2021, ehdotetun eurooppalaisen kansalaisaloitteen ”Virkamiesten vaihto-ohjelma” rekisteröinnistä (tiedoksiannettu numerolla C(2021) 2784) (Ainoastaan englanninkielinen teksti on todistusvoimainen)

26.4.2021   
               
               
                  FI
               
               
                  Euroopan unionin virallinen lehti
               
               
                  L 141/25
               
            
         KOMISSION TÄYTÄNTÖÖNPANOPÄÄTÖS (EU) 2021/674,
         annettu 21 päivänä huhtikuuta 2021,
         ehdotetun eurooppalaisen kansalaisaloitteen ”Virkamiesten vaihto-ohjelma” rekisteröinnistä
         
            
               (tiedoksiannettu numerolla C(2021) 2784)
            
         
         (Ainoastaan englanninkielinen teksti on todistusvoimainen)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eurooppalaisesta kansalaisaloitteesta 17 päivänä huhtikuuta 2019 annetun Euroopan parlamentin ja neuvoston asetuksen (EU) 2019/788 (1) ja erityisesti sen 6 artiklan 2 ja 3 kohdan,
         sekä katsoo seuraavaa:
         
                     (1)
                  
                  
                     Komissiolle toimitettiin 27 päivänä helmikuuta 2021 pyyntö ehdotetun eurooppalaisen kansalaisaloitteen ”Virkamiesten vaihto-ohjelma” rekisteröinnistä.
                  
               
                     (2)
                  
                  
                     Aloitteen tavoitteet ovat seuraavat: ”Eurooppalaisina opiskelijoina ja tulevina virkamiehinä katsomme, että vaihdot eivät saisi päättyä opintojen päätyttyä. Sen vuoksi ehdotamme, että perustetaan Euroopan unionin jäsenvaltioiden virkamiesten välinen vaihto-ohjelma. Tämän ”virkamiesten Erasmus-ohjelman” tavoitteena olisi tarjota EU:n jäsenvaltioiden virkamiehille ammattikokemusta vastaavista tehtävistä toisessa jäsenvaltiossa 2–12 kuukauden ajan. Vaihdon aikana virkamiehet voisivat edelleen saada kotimaansa palkkaa, ja he voisivat saada EU:lta korvausta, jos tämä palkka on pienempi kuin isäntämaan vastaavasta toimesta maksama palkka. Virkamiesten vaihto-ohjelmalla vahvistettaisiin työntekijöiden vapaata liikkuvuutta EU:ssa, edistettäisiin parhaiden käytäntöjen vaihtoa kansallisten hallintojen välillä ja parannettaisiin jäsenvaltioiden välisiä yhteyksiä. Lisäksi virkamiesten vaihto-ohjelmalla autettaisiin virkamiehiä vastaamaan lukuisiin haasteisiin, joita he kohtaavat työsuhteissaan eurooppalaisten kollegoidensa kanssa. Virkamiesten vaihto-ohjelman avulla Euroopan maiden virkamiehet voisivat kansalaisina ja virkamiehinä luoda yhteishenkeä EU:n kansalaisten hyväksi.”
                  
               
                     (3)
                  
                  
                     Hakemuksen liitteessä on lisätietoja aloitteen sisällöstä, tavoitteista ja taustasta. Siinä esitetään erityisesti ohjelman edut eli eurooppalaisesta kokemuksesta saatavat hyödyt, lisätaitojen kehittäminen ja parhaiden käytäntöjen vaihto sekä EU:n ja sen jäsenvaltioiden vahvistaminen. Liitteessä todetaan, että ohjelmasta tulisi olla hyötyä monille virkaryhmille, kuten opettajille, julkisen terveydenhuollon henkilöstölle ja rikosoikeudellisissa sekä oikeus- ja hallintotehtävissä toimivalle henkilöstölle. Siinä käsitellään myös vaihtoihin osallistuvien virkamiesten palkkoja ja unionin rahoitusosuutta.
                  
               
                     (4)
                  
                  
                     Aloitteessa ehdotetaan sellaisen lainsäädäntökehyksen muodossa toteutettavan vaihto-ohjelman perustamista, jonka puitteissa jäsenvaltiot voivat vapaaehtoisesti nimetä hallintoonsa kuuluvia tehtäviä muiden jäsenvaltioiden virkamiesten vaihtoa varten kunnioittaen samalla toissijaisuusperiaatetta ja EU:n ja jäsenvaltioiden toimivaltaa sekä mahdollisuutta rajoittaa pääsyä joihinkin tehtäviin yleisen järjestyksen ylläpitämiseksi ja tärkeiden kansallisten julkisten tietojen turvaamiseksi.
                  
               
                     (5)
                  
                  
                     Siltä osin kuin ohjelman tarkoituksena on kehittää tietojen ja parhaiden käytäntöjen vaihtoa virkamiesten välillä, komissiolla on toimivalta ehdottaa sitä kannustintoimenpiteeksi, jolla edistetään jäsenvaltioiden välistä yhteistyötä ja tuetaan niiden toimintaa työllisyyden alalla perussopimuksen 149 artiklan nojalla.
                  
               
                     (6)
                  
                  
                     Lisäksi ohjelmaa voitaisiin ehdottaa myös perussopimuksen 165 artiklan 4 kohdan ja 166 artiklan 4 kohdan nojalla siltä osin kuin sillä pyritään edistämään opettajien ja ohjaajien liikkuvuutta sekä kehittämään yleissivistävää ja ammatillista koulutusta.
                  
               
                     (7)
                  
                  
                     Ohjelmaa voitaisiin ehdottaa myös perussopimuksen 197 artiklan 2 kohdan nojalla siltä osin kuin sillä pyrittäisiin parantamaan jäsenvaltioiden hallinnollisia valmiuksia panna täytäntöön unionin lainsäädäntöä.
                  
               
                     (8)
                  
                  
                     Näin ollen mikään ehdotetun kansalaisaloitteen osista ei selvästi ylitä komission toimivaltaa tehdä ehdotus unionin säädökseksi perussopimusten soveltamiseksi.
                  
               
                     (9)
                  
                  
                     Järjestäjäryhmä on antanut riittävän näytön siitä, että asetuksen (EU) 2019/788 5 artiklan 1 ja 2 kohdassa säädetyt vaatimukset täyttyvät, ja nimennyt yhteyshenkilöt kyseisen asetuksen 5 artiklan 3 kohdan ensimmäisen alakohdan mukaisesti.
                  
               
                     (10)
                  
                  
                     Kansalaisaloite ei ole selvästi oikeuden väärinkäyttöä, aiheeton tai tehty haitantekotarkoituksessa, eikä se ole myöskään selvästi Euroopan unionista tehdyn sopimuksen 2 artiklassa esitettyjen unionin arvojen eikä Euroopan unionin perusoikeuskirjaan kirjattujen oikeuksien vastainen.
                  
               
                     (11)
                  
                  
                     Aloite ”Virkamiesten vaihto-ohjelma” olisi sen vuoksi rekisteröitävä,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Rekisteröidään eurooppalainen kansalaisaloite ”Virkamiesten vaihto-ohjelma”.
         
         
            2 artikla
            Tämä päätös on osoitettu eurooppalaisen kansalaisaloitteen ”Virkamiesten vaihto-ohjelma” järjestäjäryhmälle, jota edustavat ja jonka yhteyshenkilöinä toimivat Johan GONCALVES ja Adam MAZOYER.
         
         
            Tehty Brysselissä 21 päivänä huhtikuuta 2021.
            
               
                  Komission puolesta
               
               
                  Varapuheenjohtaja
               
               Věra JOUROVÁ
            
         
         
            (1)  EUVL L 130, 17.5.2019, s. 55.